(Foto: Facebook/Gabi Crețu)

Un mesaj postat pe o rețea de socializare de către o senatoare PSD a stârnit indignare. Senatoarea Gabriela Crețu a afirmat că „nu sare în sus de bucurie” pentru reușita Simonei Halep de a deveni numărul unu în ierarhia WTA, și că preferă să se gândească mai degrabă la accidentarea gimnastei Larisa Iordache.



„Pot să nu sar în sus de bucurie că e Simona Halep numărul 1 într-un sport în care se învârt mulți bani?! Prefer să mă gândesc la ce-o fi în sufletul Larisei Iordache, cotată cu cele mai mari șanse la titlul mondial, și care stă într-un pat de spital din Montreal, nu pe podium...

Cât talent, câtă muncă și cât ghinion, draga de ea... Și cât de nerecunoscători suntem noi cu cel care nu câștigă... Probabil că acum ar fi fost cazul să arătăm că ne pasă...”, a scris Gabriela Crețu pe Facebook.

Imediat au apărut și reacțiile. Unii i-au dat dreptate, în timp ce alții au certat-o pe senatoare, reproșându-i că statul român nu face nimic pentru a-și ajuta sportivii să facă performanță.

„Ce aberaţie să faci aşa o analogie. Ce legătură au una cu alta, accidentul Larisei cu triumful Simonei? Cât despre „bani mulţi"...doare tare când nu-i puteţi mânui voi cum vrea inimioara voastră, este?”, a comentat cineva. „Așa e...când Simona nu a câștigat, nu ai scris nimic de încurajare sau compătimire”, a adăugat un utilizator de Facebook. „Greșit sau eronat, cum poftiți. Performanța rămâne performanță indiferent de recompensa pecuniară”, i-au transmis câțiva utilizatori ai rețelei sociale.